Helsinki City Marathon

Helsinki City Marathon (HCM) on vuosittain toukokuussa järjestettävä maraton. Sen järjestävät yhteistyössä Suomen Urheiluliitto ja omistajaseurat (Helsingin Kisa-Veikot, Viipurin Urheilijat ja Helsingin Poliisivoimailijat). Helsinki City Marathon on juostu joka vuosi vuodesta 1981 lähtien. Ensimmäisessä tapahtumassa oli mukana runsaat 1 500 juoksijaa. Vuonna 2016 kilpailuun osallistui 3 100 juoksijaa, ja vuonna 2018 vuosittaiseksi osallistujamääräksi ilmoitettiin noin 4 000, joista 60 % miehiä.
Ensimmäiset 37 kertaa Helsinki City Marathon järjestettiin elokuussa. Vuodesta 2018 lähtien kilpailu on kuitenkin järjestetty toukokuussa osana Helsinki City Run -tapahtumaa, lukuun ottamatta vuosia 2020 ja 2021, kun juoksu järjestettiin koronavirusrajoitusten vuoksi poikkeuksellisesti vasta lokakuussa. Samassa tapahtumassa juostaan maratonin ohella myös muita kilpailuja, kuten puolimaraton eli Helsinki City Half sekä viiden kilometrin juoksu Helsinki City 5. Tapahtuma tunnettiin vuosina 2018–2025 nimellä Helsinki City Running Day, kunnes sen nimeksi vaihdettiin Helsinki City Run. Suurimmillaan tapahtumaan on osallistunut yli 20 000 juoksijaa yli 90 maasta. Suurin osa osallistujista juoksee puolimaratonin. 
Reitit.
Helsinki City Marathonin reitille merkittävän leiman antavat meri ja puistot. Lähes puolet reitistä kulkee seuraten Itämeren, pääasiassa Seurasaarenselän, rantaviivaa.
Vanha reitti.
Vanha reitti, joka oli käytössä vuoteen 2014 saakka, alkoi Olympia­stadionin edestä. Reitti kiersi aluksi Töölön, josta jatkettiin Munkk­iniemen rantaa myöten Kuusi­saareen ja sieltä Lehti­saaren kautta Keila­niemeen Espoon puolelle. Sen jälkeen reitti kulki Länsiväylän pohjoispuolella olevaa jalankulun ja pyöräilyn reittiä Lautta­saareen, sieltä edelleen Ruoho­lahteen ja kantakaupungin eteläisiä rantoja myötäillen Eiran ja Kaivopuiston kautta Kauppa­torille ja Esplanadille. Tällöin matkaa oli kertynyt jo 25 kilometriä. Esplanadilta Olympiastadionille palattiin suurelta osin samaa reittiä kuin sinne oli tultukin, mutta ei poikettu Espoon puolelle vaan oikaistiin Lautta­saaresta Kaski­saaren kautta Lehti­saareen. Paluu­matkalla ei myöskään kierretty Töölöä, vaan Munkkiniemestä juostiin suoraan Olympiastadionille.
2015–2021.
Vuonna 2015 otettiin käyttöön uusi juoksureitti. Se alkoi Olympia­stadionin edestä Mäntymäen­tieltä, josta juostiin Urheilu­katua ja Mannerheimin­tietä pitkin Ruskeasuolle, sieltä Pikku-Huopa­lahden kautta Munkki­niemeen sekä edelleen Kuusisaaren, Lehtisaaren ja Kaski­saaren kautta Lauttasaareen ja sieltä Ruoho­lahteen. Tämän jälkeen kierrettiin kanta­kaupungin eteläisiä rantoja myötäillen Eiran ja Kaivopuiston kautta Kauppa­torille saakka, josta palattiin osittain samaa reittiä Ruoho­lahteen. Ruoholahdesta jatketaan Baanaa myöten Kansalaistorille ja sieltä Töölönlahden länsirantaa myöten Olympia­stadionille. Tämän jälkeen juostaan vielä toinen kierros muutoin samaa reittiä, mutta Ruoho­lahdesta ei poiketa rantoja myöten Kauppa­torille, vaan Lauttasaaren suunnalta Ruoholahteen saavuttua käännytään suoraan Baanalle ja sitä myöten Töölön­lahdelle. Maaliviiva sijaitsi Olympia­stadionin remontin vuoksi vuosina 2016–2020 Töölön jalkapallostadionilla.
Vuoden 2019 Helsinki City Marathonilla juostut tulokset ovat tilastoissa epävirallisina reitinmittaukseen liittyvien epäselvyyksien takia.
2022–.
Vuonna 2022 otettiin käyttöön juoksureitti, josta on poistettu kokonaan muun muassa Kaivopuiston alue. Reitti juostaan yhteen suuntaan kahdesti ympäri. Juoksureitti alkaa Olympia­stadionilta ja jatkuu Hesperianpuiston ja Töölönlahdenpuiston kautta Baanaa pitkin Ruoholahteen ja Lauttasaareen sekä Kaski­saaren, Lehtisaaren ja Kuusisaaren kautta Munkkiniemeen ja Meilahteen. Meilahdesta reitti jatkuu Pikku-Huopalahden kautta Keskuspuistoon ja takaisin Olympiastadionille. Reittimuutoksella vähennettiin nousuja ja raitiokiskoilla juoksua. Vuoden 2023 kilpailua varten reitiltä vähennettiin nousuja entisestään viemällä linjaus Niemenmäen kohdalla lähemmäs Pikku Huopalahden rantaa.
Vuonna 2025 reitin ensimmäisellä kierroksella juostiin Mannerheimintietä pitkin oopperatalon ja Eduskuntatalon välisellä osuudella, ja vasta toisella kierroksella reitti palasi Hesperianpuistoon ja Töölönlahdenpuistoon.